Document ID: 32007D0722

RÅDETS BESLUTNING
af 22. oktober 2007
om de rumænske myndigheders ydelse af statsstøtte som en nødforanstaltning for at afhjælpe følgerne af tørken i 2006/07 i landbrugssektoren
(2007/722/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,
under henvisning til den rumænske regerings anmodning af 25. juli 2007, og,
ud fra følgende betragtninger:
(1)
Rumænien forelagde den 25. juli 2007 Rådet en anmodning om afgørelse om, at det i overensstemmelse med traktatens artikel 88, stk. 2, tredje afsnit, besluttes, at Rumæniens plan om at yde statsstøtte til rumænske landbrugere, der er ramt af den ekstraordinære tørke, for at give dem mulighed for at genstarte produktionscyklussen, betragtes som forenelig med fællesmarkedet.
(2)
Rumænien står over for den længste og alvorligste tørke i de sidste 60 år på grund af for lidt regn i vinteren 2006/07 og foråret 2007 (under 350 mm/m2 fra den 1. september 2006 til den 31. maj 2007) samt ekstraordinært høje temperaturer i sommeren 2007.
(3)
Inden den lange periode med tørt vejr i sommeren 2007 var vandreserverne i jorden allerede faldet betydeligt i store dele af Rumænien som følge af fremskyndet vandfordampning foranlediget af temperaturer over gennemsnittet i vinteren 2006/07 og foråret 2007.
(4)
Ifølge den vurdering, der er foretaget af følgerne heraf for forårs- og efterårsafgrøderne, har tørken dramatisk reduceret produktionen af både korn og foder, idet den anslåede gennemsnitlige kornproduktion i 2007 ikke engang når op på 45 % af sidste års gennemsnit.
(5)
Rumænske landbrugere i 34 amter ud af i alt 42 er alvorligt ramt af den lange periode med tørt vejr, der har medført store skader i sektorerne for vegetabilske produkter og dyreavl, som anslås til ca. 1 200 mio. EUR (3 878 mio. RON), hvilket ikke omfatter den fortjeneste, som kornsalget kunne have indbragt.
(6)
De rumænske landbrugere, der er ramt af tørken, har oplevet et drastisk fald i deres indkomster, og der er derfor alvorlig risiko for, at de ikke har økonomiske midler til at plante efterårsafgrøder og forberede deres såning i foråret 2008.
(7)
Den planlagte statsstøtte beløber sig til ca. 400 mio. EUR (1 320 mio. RON) og vil komme 250 000-300 000 landbrugere til gode, svarende til ca. 3 mio. hektarer. Støtten beløber sig til henholdsvis ca. 150 EUR/ha for vinterhvede, 120 EUR/ha for raps og 130 EUR/ha for byg og andre efterårsafgrøder.
(8)
Støtten ydes kun efter ansøgning fra landbrugeren med det specifikke formål at genstarte produktionscyklussen (indkøb af frø, brændstof, gødning og pesticider). Det rumænske betalingsorgan vil overvåge og kontrollere støtten, bl.a. ved at udføre kontrol på stedet.
(9)
For at have virkning, skal statsstøtten ydes og udbetales til landbrugerne så hurtigt som muligt.
(10)
Kommissionen har ikke på indeværende tidspunkt afgivet udtalelse om støttens art og forenelighed.
(11)
Der foreligger derfor ganske særlige omstændigheder, der undtagelsesvis og i det omfang, det er strengt nødvendigt for at afhjælpe den opståede nødsituation, gør det muligt at betragte denne støtte som forenelig med fællesmarkedet -
VEDTAGET FØLGENDE BESLUTNING:
Artikel 1
En ekstraordinær supplerende støtte på højst 400 mio. EUR, inkl. administrative udgifter, fra de rumænske myndigheder til den rumænske landbrugssektor betragtes som forenelig med fællesmarkedet.
Artikel 2
Denne beslutning er rettet til Rumænien.
Udfærdiget i Luxembourg, den 22. oktober 2007.

Labels: 20
18
19
6